দুর্গাপুর জংশন

দুর্গাপুর জংশন ২০২৫ সালের একটি বাংলা ভাষার ভারতীয় অপরাধমূলক রহস্য থ্রিলার চলচ্চিত্র। ড্রিমলাইনার এন্টারটেইনমেন্টের ব্যানারে প্রযোজনা ও পরিচালনার পাশাপাশি গল্প, চিত্রনাট্য ও সংলাপ লিখেছেন অরিন্দম ভট্টাচার্য। প্রধান চরিত্রে অভিনয় করেছেন স্বস্তিকা মুখোপাধ্যায়, বিক্রম চট্টোপাধ্যায়, একাবলী খান্না, রাজদীপ সরকার ও প্রদীপ ধর। ওষুধের বিষক্রিয়ায় ধারাবাহিক মৃত্যুকে কেন্দ্র করে চলচ্চিত্রটির গল্প এগিয়ে চলে। 
চলচ্চিত্রের বেশিভাগ চিত্রগ্রহণ দুর্গাপুরে ও অল্পকিছু অংশ কলকাতায় অনুষ্ঠিত হয়। ২০২৩ সালের জুনে চিত্রগ্রহণ শুরু এবং ৯ ডিসেম্বরে শেষ হয়। প্রসেনজিৎ চৌধুরীর চিত্রগ্রহণে সম্পাদনার দায়িত্বে ছিলেন সুজয় দত্ত রায় এবং সিজিআই ও ভিএফএক্স সামলেছেন শুভায়ণ চন্দ্র। সঙ্গীত পরিচালনা করেছেন সৌম, শ্রী এবং তিরু। এই চলচ্চিত্রের মাধ্যমে ২০১৬ সালে সাহেব বিবি গোলাম এর আট বছর পর স্বস্তিকা ও বিক্রম জুটি বড় পর্দায় ফিরেন। 
দুর্গাপুর শহরে এক প্রভাবশালী ব্যবসায়ী ও ব্যাংকের মালিককে ভিটামিন ক্যাপসুলে বিষ মিশিয়ে হত্যা করার ঘটনায় চাঞ্চল্য ছড়িয়ে পড়ে। এই রহস্যজনক হত্যাকাণ্ডের পর তার স্ত্রী ঊষসীকে প্রধান সন্দেহভাজন হিসেবে পুলিশ গ্রেপ্তার করে। তবে, তার বিরুদ্ধে কোনও সুনির্দিষ্ট প্রমাণ না পাওয়ায় শেষ পর্যন্ত তাকে মুক্তি দেওয়া হয়।
২০২৩ সালের জুনে অরিন্দম ভট্টাচার্য পরিচালিত শিবপুর চলচ্চিত্র মুক্তির আগেই দুর্গাপুর জংশন চলচ্চিত্রের ঘোষণা করা হয়। দুর্গাপুরে ছবির বেশিরভাগ অংশের শ্যুটিং হয় । এছাড়া কিছু অংশ বোলপুর ও কলকাতায় ধারণ করা হয়। প্রধান চরিত্রে স্বস্তিকা মুখোপাধ্যায়, বিক্রম চট্টোপাধ্যায় এবং বলিউডের একাবলী খান্না কে যুক্ত করা হয়। ২০২৩ সালের ডিসেম্বরে চিত্রগ্রহণ শেষ হয়। পরিচালকের তথ্যানুযায়ী চলচ্চিত্রের মূল গল্প মার্কিন যুক্তরাষ্ট্রের ঘটে যাওয়া একটি সত্য ঘটনা অবলম্বনে তৈরি করা হয়।
চলচ্চিত্রের সঙ্গীত পরিচালনার দায়িত্বে ছিলেন সৌম, শ্রী এবং তিরু। গানের কথা লিখেছেন রবীন্দ্রনাথ ঠাকুর, সৈকত চট্টোপাধ্যায়, কৌস্তভ এবং সিজি। গায়ক হিসেবে কণ্ঠ দিয়েছেন রূপম ইসলাম, ইমন চক্রবর্তী, সিজি, উজ্জয়িনী মুখার্জি এবং শ্রুতি গুপ্তা।
২০২৫ সালের ১৯ মার্চ ছবির প্রথম গান 'সায়ানাইড' ইউটিউবে প্রকাশ করা হয়। এতে কণ্ঠ প্রদান করেন রূপম ইসলাম। 'আমি অপরাধী' গানটি ২ এপ্রিল প্রকাশ করা হয় গানটি লিখেছেন মনিদীপা সিংহ এবং গেয়েছেন ইমন চক্রবর্তী। ২২ এপ্রিল "রেপ ও বেনাছিটি" এবং 'আজি ঝড়ের রাতে' শিরোনামে গানটি ৫ মে প্রকাশ করা হয়।
চলচ্চিত্রটি ২০২৫ সালের ২৫ এপ্রিল ভারতের প্রেক্ষাগৃহে মুক্তি পায়।
আনন্দবাজার পত্রিকার অদিতি বসু রায় ১০ এর মধ্যে ৭ রেটিং দিয়ে লিখেছেন যে, "স্বস্তিকা দত্ত অসাধারণ অভিনয় দক্ষতায় মুগ্ধ করেন—রাগ, অসহায়তা, লাস্য সব অনুভবেই নিখুঁত। বিক্রম চট্টোপাধ্যায় পুলিশ চরিত্রে রাগত ভঙ্গিতে একমাত্রিক মনে হয়েছে, কিছুটা আড়ষ্টও। একাবলী খান্নার চরিত্রে সুযোগ সীমিত হলেও তিনি তা ভালোভাবে ব্যবহার করেছেন। সাউন্ড ডিজ়াইন ও গান বিশেষ করে রূপম ইসলাম ও ইমনের গান, ছবির মেজাজে দারুণ মানিয়েছে। পরিচালক অরিন্দম ভট্টাচার্যের ছবি প্রচলিত ধারার বাইরে গিয়েছে, যা প্রশংসনীয়।"
সংবাদ প্রতিদিন পত্রিকার বিদিশা চট্টোপাধ্যায় লিখেছেন, অরিন্দম ভট্টাচার্যের পরিচালনায় ‘দুর্গাপুর জংশন’ শুধুমাত্র একটি মার্ডার মিস্ট্রি নয়, বরং তা সংবাদমাধ্যমের স্বাধীনতা ও প্রতিবাদের ঝুঁকি নিয়ে জরুরি প্রশ্ন তোলে। বিক্রম চট্টোপাধ্যায় ‘সৌম্য’ চরিত্রে স্টাইলিশ হলেও তার রাগের পেছনের কারণ চিত্রনাট্যে স্পষ্ট নয়। স্বস্তিকা মুখোপাধ্যায় ‘উষসী’ চরিত্রে অসাধারণ—মেল্টিং পয়েন্টের মতো, রহস্যময় এবং পালটাতে থাকা নারী হিসেবে নজর কাড়েন। একাবলী খান্না সিনিয়র অফিসারের ভূমিকায় মানানসই হলেও চরিত্রটি আরও গভীরতা দাবি করত। কনট্রাস্টের খেলা ছবিতে আছে, তবে তা আরও তীব্র করা যেত। ইনভেস্টিগেশনের অংশগুলো আরও টানটান ও বিস্তারিত হতে পারত, তবু দ্বিতীয়ার্ধ রুদ্ধশ্বাস এবং অনেক ঘাটতি পুষিয়ে দেয়।
দ্য ওয়াল ছবিটিকে ১০ এর মধ্যে ৭.৫ রেকিং প্রদান করেন।